b'\n_START_ARTICLE_\nRavattulan keskiaikainen kirkko\n_START_SECTION_\nKirkko\n_START_PARAGRAPH_\nRavattulan kirkko edusti varhaiskeskiaikaista romaanista rakennustyyli\xc3\xa4. Sen yhteydest\xc3\xa4 on tehty esinel\xc3\xb6yt\xc3\xb6j\xc3\xa4, jotka vahvistavat kirkon ajoitusta 1100-luvulle. Puurakenteisen kirkon pituus oli noin kymmenen ja leveys kuusi metri\xc3\xa4. Siihen on kuulunut runkohuone sek\xc3\xa4 kapeampi kuoriosa. Kirkon it\xc3\xa4reunalta l\xc3\xb6ytyi my\xc3\xb6s alttarin kiviset perustukset. Esinel\xc3\xb6yt\xc3\xb6jen perusteella kirkko on ollut k\xc3\xa4yt\xc3\xb6ss\xc3\xa4 vain 1220\xe2\x80\x931230-luvuille saakka, jonka j\xc3\xa4lkeen se on ilmeisesti purettu ja rakennusmateriaalit kierr\xc3\xa4tetty uuteen paikkaan. Ristim\xc3\xa4ki on todenn\xc3\xa4k\xc3\xb6isesti palvellut 10\xe2\x80\x9320 eri talon kirkkona, joten sit\xc3\xa4 on k\xc3\xa4ytt\xc3\xa4nyt laajempi yhteis\xc3\xb6 kuin pelkk\xc3\xa4 Ravattulan kyl\xc3\xa4n alue._NEWLINE_Muinaisj\xc3\xa4\xc3\xa4nn\xc3\xb6s l\xc3\xb6ydettiin Turun yliopiston arkeologian oppiaineen suorittamissa kaivauksissa. Varhaiskeskiaikaisten puukirkkojen j\xc3\xa4\xc3\xa4nn\xc3\xb6ksi\xc3\xa4 on Suomesta etsitty jo 150 vuoden ajan ja kaivauksia johtanut arkeologi Juha Ruohonen luonnehtikin kirkkol\xc3\xb6yt\xc3\xb6\xc3\xa4 kuluvan vuosituhannen merkitt\xc3\xa4vimm\xc3\xa4ksi. Ennen Ravattulaa on tunnettu runsaasti rautakauden ja keskiajan vaihteen tienoon kalmistoja, mutta niist\xc3\xa4 ei ole l\xc3\xb6ytynyt varmoja kirkkorakennusten perustuksia.\n_START_SECTION_\nKalmisto\n_START_PARAGRAPH_\nAlueelta on l\xc3\xb6ydetty my\xc3\xb6s laaja ristiretkiaikaan ja keskiajan alkuun ajoittuva kalmisto sek\xc3\xa4 sit\xc3\xa4 ymp\xc3\xa4r\xc3\xb6ineen kiviaidan perustuksia. Arvioiden mukaan kalmistossa voi olla jopa 300 hautaa. Kalmistoa kiert\xc3\xa4neen aidan perusteella on p\xc3\xa4\xc3\xa4telty, ett\xc3\xa4 kyseess\xc3\xa4 on ollut kristillinen hautausmaa, jonka vanhimmat hautaukset on mahdollisesti tehty jo sata vuotta ennen kirkon rakentamista.'